A Tanács 1947/93/EGK rendelete
(1993. június 30.)
az Európai Alapítvány az Élet- és Munkakörülmények Javításáért létrehozásáról szóló 1365/75/EGK rendelet módosításáról
AZ EURÓPAI KÖZÖSSÉGEK TANÁCSA,
tekintettel az Európai Gazdasági Közösséget létrehozó szerződésre és különösen annak 235. cikkére,
tekintettel a Bizottság javaslatára [1],
tekintettel az Európai Parlament véleményére [2],
tekintettel a Számvevőszék véleményére [3],
mivel az Európai Közösségeket létrehozó szerződés és az Európai Közösségek egységes Tanácsának és egységes Bizottságának létrehozásáról szóló szerződés bizonyos pénzügyi rendelkezéseinek módosításáról szóló, 1975. július 22-i szerződés módosította a Bizottságnak a költségvetés végrehajtása alól történő mentesítésére vonatkozó eljárást; mivel ennek megfelelően az így módosított és az EGK-Szerződés 206b. cikkében meghatározott eljárásra való hivatkozással indokolt korszerűsíteni az 1365/75/EGK rendelet [4] alapján az élet- és munkakörülmények javítására létrehozott európai alapítvány igazgatási tanácsa mentesítésére vonatkozó eljárást;
mivel az 1975. július 22-i szerződés értelmében a Számvizsgáló Bizottságra hivatkozó összes szövegben a Számvizsgáló Bizottság helyébe a Számvevőszék kerül;
mivel Görögország, Spanyolország és Portugália csatlakozási okmánya megváltoztatta az alapítvány igazgatási tanácsának összetételét;
mivel célszerű rendelkezni arról, hogy az alapítványra vonatkozó éves általános jelentést a Közösség összes érdekelt szervezetének megküldjék;
mivel ennek megfelelően módosítani kell az 1365/75/EGK rendeletet;
mivel a 235. cikkben rögzítetteken túl az EGK-Szerződés semmilyen egyéb eljárási hatáskört nem állapít meg e rendelet elfogadását illetően,
ELFOGADTA EZT A RENDELETET:
1. cikk
Az 1365/75/EGK rendelet a következőképpen módosul:
1. A 6. cikk (1) bekezdésének helyébe a következő rendelkezés lép:
"(1) Az igazgatási tanács 39 tagból áll, akik közül:;
a) 12 tag képviseli a tagállamok kormányait;
b) 12 tag képviseli a munkaadói szervezeteket;
c) 12 tag képviseli a munkavállalói szervezeteket;
d) három tag képviseli a Bizottságot."
2. A 13. cikk helyébe a következő rendelkezés lép:
"13. cikk
Az igazgató minden évben legkésőbb március 31-ig elkészíti és az igazgatási tanács elfogadja az éves általános jelentést az alapítvány tevékenységeiről, pénzügyi helyzetéről és a jövőre vonatkozó iránymutatásokról, amelyet megküld az Európai Parlamentnek, a Tanácsnak, a Bizottságnak, a Gazdasági és Szociális Bizottságnak és a Számvevőszéknek."
3. A 15. cikk (1) és (2) bekezdésének helyébe a következő rendelkezés lép:
"(1) Az igazgatási tanács minden évben legkésőbb március 31-ig megküldi a Bizottságnak a bevételi és kiadási előirányzatot. Ezt az előirányzatot, amely tartalmaz egy intézményi tervet, a Bizottság az Európai Közösségek előzetes költségvetési tervezetével együtt továbbítja az Európai Parlamentnek és a Tanácsnak.
(2) A költségvetési hatóság meghatározza az alapítvány támogatására rendelkezésre álló előirányzatokat.
Az előirányzatok költségvetési fejezetek közötti átcsoportosítására vonatkozó hatályos eljárási szabályok ezekre az előirányzatokra is érvényesek.
A költségvetési hatóság elkészíti az alapítvány létszámtervét."
4. A 16. cikk helyébe a következő rendelkezés lép:
"16. cikk
(1) Az alapítványra vonatkozó pénzügyi rendelkezéseket a Szerződés 209. cikke szerint kell elfogadni.
A Bizottság pénzügyi ellenőre felelős az alapítvány kötelezettségeinek és az összes költség kifizetésének, valamint az összes bevétel elkönyvelésének és beszedésének ellenőrzéséért.
(2) Az igazgatási tanács legkésőbb március 31-ig köteles megküldeni az Európai Parlamentnek, a Tanácsnak, a Bizottságnak és a Számvevőszéknek az előző pénzügyi évre vonatkozó bevételekről és kiadásokról szóló beszámolókat, az alapítvány pénzgazdálkodásának elemzését és a zárómérleget.
A Számvevőszék a Szerződés 206a. cikkével összhangban vizsgálja meg ezeket a dokumentumokat.
(3) A Számvevőszék minden évben legkésőbb november 30-ig megküldi a mentesítés vonatkozásában illetékes hatóságoknak és a Bizottságnak éves jelentését, a Számvevőszék észrevételeire az alapítvány által adott válaszokkal együtt, és gondoskodik ennek az Európai Közösségek Hivatalos Lapjában való közzétételéről.
Az Európai Parlament a Tanács ajánlása alapján minősített többséggel a következő év április 30-ig a Szerződés 206b. cikkében meghatározott eljárással összhangban mentesíti az alapítvány igazgatási tanácsát."
5. A 17. cikk helyébe a következő rendelkezés lép:
"17. cikk
Az alapítvány alkalmazottaira vonatkozó rendelkezéseket a Bizottság előterjesztése alapján, az Európai Parlamenttel folytatott konzultációt követően a Tanács fogadja el."
2. cikk
Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Luxembourgban, 1993. június 30-án.